續八詠 八詠掞英詞
作者：唐仲友
朝代：宋

paragraphs: 掞英詞，英詞有微意。
懷章戀雙闕，吟情深六義。
秋月清可依，春風惠無私。
草桐感霜露，鴻鶴傷羽儀。
解玉佩，去朝會，駕朱旛，張皂蓋。
張蓋非不榮，解佩難爲情。
青緺矯濁侈，錦帳懷休明。
邦衣未容褫，況值佳山水。
時來一登臨，清曠豁千里。
既爲茲土愁，復云茲土美。
揖林壑，俯清淪，摛錦繡，歌陽春。
天球鳴兮朱絃奏，朱絃奏兮玉律新。
靈均淵源，建安風度。
參衆體於柏梁，接遺聲於楚賦。
值重光，歎盈缺。
曳長裾，懷散聚。
想西園兮不復游，典南尉兮未能去。
薄淮陽之見疎，幸浮邱而來顧。
非流落以爲患，諒熱中而怨慕。
景入詠以增輝，詩因樓而得趣。
嗟暗投於拙目，指微瑕於寶璐。
高文一何寥，絕境亦難遇。
子期久云亡，蚍蜉祇撼樹。